修行交流,请加道长私人微信号: daoismz
重订《老君历世应化图说》序,王伏阳老方丈刻《老君历世应化图说》,嘱余为序。窃思太上之功德大矣、远矣!自化民以来,未见于书者不知凡几。此后,观太上之书而化度者,又不知凡几。此书特其一端,而救世之心,终不可没,故片楮零缣,皆精神之所寄也。至于三教同源之说,历考于书,是皆持之有故,言之成理。兹不多赘。总之,三教之同,同此一心,万古精神,一仁而已。圣贤仙佛之济人,毫无畛域;雨露风云之成物,岂有纷争?仰泰山之高,同分云影;对江海之大,共挹清光。我辈下土蝼蚁,亦惟蠕蠕动化于其间耳。
赞曰:大道原无极,圣心宁有涯?春风盈六合,何止入流沙?谷庵空无物,中有乾坤大。 飞去一片云,慈光覆天下。
第一化、起无始
原夫浑沦之未判,神灵之未植,而为冥妙之本者,道也。夫道,莫穷其根本,莫测其津涯,而有大圣人禀之而生于其间。故谓之无始者,即太上也。太上生乎无始,起乎无因,为万道之先,元炁之祖也。无光无象,无色无声,无宗无绪,幽幽冥冥,其中有精,其精甚真,弥纶无外。故称大道焉。
夫道,自然之妙本也。于微妙之中而生空洞者,真一也。真一者,不有不无也。从此一炁,三合成德,共生真老也。自真老而生下三炁,三合成德,共生太上也。自太上乃生前三炁,三合成德,共生老君也。老君乃大道之身,元炁之祖,天地之根也。鸿洞无边,合之为自然,离之为道德。故众圣所共尊,今古不能泯也已。
第二化、运自然
老君者,元炁之根,造化真宗,体任自然。自然者,道也。强为之容即老君。以虚无为道,灵元为性,清空寥廓,晃朗太玄,含孕于空洞寥落之外,莽荡玄虚之中,寂寞无里,不可称量。若言有,不见其形;若言无,万物从兹而生。八表穷窿,渐渐始分。下成微妙,以为世界,而有洪元,挺于空洞,浮游幽虚。故曰:吾生于无形之先,起乎太初之前,长乎太始之端,行乎太素之元。卓然独立,大而无配。视之不见,听之不闻,抟之不得。所谓混元,由兹而始矣。
第三化、现真身
老君乃无生之至精,兆形之至灵也。于太空之中,结炁凝真。强为之容:体大无边,相好众备。上无所攀,下无所蹑。或在云华之上,身如金色,面放五光,自然化出神王力士、青龙白兽、狮子麒麟,列于前后;或作千叶莲花,光明如日,头建七曜之冠,身披九色离罗之帔,顶负圆光,手捧五明,巍巍胜相,难可形容。然上善之士,澄心尽虑,注想